b'\n_START_ARTICLE_\nNavadni br\xc5\xa1ljan\n_START_SECTION_\nOpis\n_START_PARAGRAPH_\nSkupna dol\xc5\xbeina rastline lahko dose\xc5\xbee tudi preko 50 m, uspeva pa tako v sen\xc4\x8dnih gozdovih kot tudi v slab\xc5\xa1i zemlji. Za svojo rast potrebuje oporo, ki jo najde v drevesih ali zidovih hi\xc5\xa1. Navzgor se vzpenja s pomo\xc4\x8djo posebnih oprijemalnih koreninic, ki ji slu\xc5\xbeijo kot opora._NEWLINE_Mladi listi navadnega br\xc5\xa1ljana so svetlo, stari pa temno zelene barve in celorobi. Spodnji listi so sr\xc4\x8daste, zgornji pa ovalne oblike. Cvetovi so beli ali svetlo zeleni in zdru\xc5\xbeeni v kobule. Bogati so z nektarjem in predstavljajo pomemben vir hrane \xc5\xbeu\xc5\xbeelkam. Rastlina cveti septembra in oktobra, oplojeni cvetovi pa pozimi in spomladi postanejo majhne modre jagode, ki so za ljudi strupene, pozimi pa pomembna hrana nekaterim pticam. Tudi mle\xc4\x8dek in listi navadnega br\xc5\xa1ljana so za \xc4\x8dloveka strupeni, z njim pa se prehranjujejo nekatere \xc5\xbeu\xc5\xbeelke (pali\xc4\x8dnjaki).\n_START_SECTION_\nUporabnost rastline\n_START_PARAGRAPH_\nKljub strupenim lastnostim pa so navadni br\xc5\xa1ljan v\xc4\x8dasih uporabljali v tradicionalnem ljudskem zdravilstvu. Tako so mle\xc4\x8dek rastline uporabljali za odstranjevanje bradavic, liste in jagode pa so v\xc4\x8dasih uporabljali za zdravljenje ko\xc5\xbenih in nekaterih drugih bolezni._NEWLINE_Pogani so v preteklosti br\xc5\xa1ljan uporabljali pri razli\xc4\x8dnih obredih, pripisovali pa so mu tudi \xc4\x8darobno mo\xc4\x8d.'